和同會舍千葉緋桃
作者：程俱
朝代：宋

paragraphs: 飛花動江光，風力兩相怯。
扁舟老參謀，覓句時拄頬。
連昌出墻枝，晞日香江挹。
深宫夾修篁，歲久森翠葉。
至今丹青妙，華宇張九疊。
誰移此繁英，密蔭如栽接。
因依肖蜾臝，變幻胥蝴蝶。
忽如剪緋㠾，又似翻錦箧。
殷唇注猩血，細蘂輕蚊睫。
爭春雖云晚，鬭麗固當捷。
冰實儻可分，仙梯不難躡。
賡詩憎怪煩，我意終未惬。